 जमाता च मिगी पैह्‌ले दिन इयां बझोआ, जियां मनो गुर्लांग रथा दा मेला होयै ते भांत-भांत दियां भाखां लग्गी दियां होन।  जागत भांत-भांत दियां रेआई लाइयै गणमत बाची जारदे हे, बो गोसाईं तुलसीदास हुन्दी ‘दादुर ध्वनि’ नेही।  उन्दी रेआऽ पधराकी भाख जां त्रोड़कै लेखा, जियां--लामऽ, मीमऽ,नूनऽऽ,लामऽ, मीमऽ नूनऽऽ, ते किश चलंत-जन ही—लाम मीन नून, वाह् लाम मीन नून वाह्।  किश जवान झुनकी-झुनकी आखादे हे—बे जब्र बे बब्ब, बे जेर बे बिब, बे पेश बे बुब्बऽ।  किश सुक्का गै अरड़ार्दे हे ते किश बल्लैं पीपनी-जन बजांदे हे।  थोड़ै-थोड़ै चिरै परैंत मास्टर होर इंयां हक्क मारदे, जियां चरवाल डंग्गर चारदै-लै हक्क मारदा, तां जे डंग्गरें गी उसदे बजूद दा इल्म होई जा ते मेरे सरतान ढली जन्दे हे।  मेरी रींह्‌गा च जेकर कुसै गी फटैर बजदी तां मेरा-हां मत्रोन-जन लगदा ते अपना सलबारू परसिज्जलदा-जन बझोयै।  बो. देई गल्ल नेही।  इस च शरमा आली कोई गल्ल नेईं ; कीजे जमाता च रोजगै बाजै-बाजै जागतै बिच्चो-बिच्च सजेता होईंदा हा ते मार मनीटरें गी बजदी ही चे उनैं बचैरैं टाट धोना पौंदे हे।  जागत खासे गै गंदे होंदे हे—नक्क बगांदे ते सुल्ड-सुल्ड लादा होंदा हा।  बाल ते सिर उनै दिनें घट्‌ट गै होंदे हे ते सिर टोपी जां साफे लांदे होंदे हे।  बो, गंदे जागतें दे टल्लां चा बी जूएं हुल-हुल होंदा हा।  साफ जागत बड़े घट्‌ट होंदे ते असकर घीसियां नक्कैनै बनकी दियां होंदियां हियां।  मिक्की इन्नी कैंह्‌क औंदी ही जे आऊँ अक्खीं मीटी छोड़दा हा।  ते इक मनीटरै मेरी शकैत बी कीती ही, जे आऊं सवारना।  मार-शार नीं पेईं, कीजे में मास्टर होरें गी सच्च-सच्च कारण सनाया हा।  अद्धी-छुट्टी तगर मेरे भा-दे जुग बीती गेदे हे।  मिगी हुकम होआ जे उड़दू दे थाह्‌र हिन्दी दा कायदा अंदा जा, कीजे अस ब्राह्मण आं, ते हिन्दू-संस्कृति दा ठेका बी साढ़ा गै। 